
1966-ban szereztem gépésztechnikusi képesítést Szegeden. 1973-ban a Miskolci Műszaki Egyetem Gépészmérnöki karán, Gépgyártástechnológia Szakon végezetem okl. gépészmérnökként.
1974-ben pályáztam meg az Élelmiszeripari Főiskola Gépészeti és Automatizálási Intézetében egy oktatói,-kutatói állást.
Kollegáimmal, az oktatás mellett, az élelmiszeripar szakágaiban számos alkalmazott kutatási és műszaki- fejlesztési feladatot oldottunk meg. Ennek során született öt megadott szolgálati találmányunk. Fejlesztési munkánk eredményei alapján terveztünk és kiviteleztünk komplett üzemtechnológiákat,itthon és külföldön, valamint nagy számban egyedi gépet, berendezést.
1982-ben mérnök társaimmal Mérnöki Iroda elnevezéssel társas vállalkozást alapítottunk. 2017 évi megszűnéséig (35év) a cég ügyvezetője és vezető tervezője voltam. A mezőgazdasági és élelmiszeripari technológia és gépészet területén végeztünk műszaki fejlesztési, tervezői és kivitelezői munkákat. 1990-től a tevékenységi körünk csomagolástechnika élelmiszeripari szakterületével bővült. 
Alkalmazott kutatási eredményeimet is felhasználva egyetemi doktori minősítést szereztem mezőgazdasági műszaki tudományokból a Gödöllői Agrártudományi Egyetemen 1989-ben.
PhD. tudományos fokozatot a Debreceni Egyetem Interdiszciplináris Agrár és Természettudományok Doktori Iskolájába benyújtott disszertációm megvédése után kaptam 2007-ben. Ettől az évtől vagyok az MTA köztestületi tagja.
2006-tól az Élelmiszeripari Főiskola a Szegedi Tudományegyetem Mérnöki Karaként működött tovább. 2018-ban a Kar Műszaki Intézetéből, mint tudományos főmunkatárs mentem nyugdíjba.
1993-tól 2025 dec. 31-ig igazságügyi műszaki szakértőként a szakértői testület tagja voltam. Hazai és külföldi peres ügyekben kaptam kirendeléseket, elsősorban agrár és élelmiszeripar területén. Többségében igen összetett műszaki problémát tartalmaztak a felkérések. Ezeket csak komplex mérnöki ismeretekkel lehetett megfelelő színvonalon megoldani.
Az élelmiszer és agrárműszaki területen szerzett fél évszázados tapasztalatomra támaszkodva szeretnék hozzájárulni a tagozat és megválasztásom esetén az elnökség munkájához.








